CELEX: 32013R1123
Language: el
Date: 2013-11-08 00:00:00
Title: Κανονισμός (ΕΕ) αριθ. 1123/2013 της Επιτροπής, της 8ης Νοεμβρίου 2013 , σχετικά με τον προσδιορισμό διεθνών δικαιωμάτων πιστωτικών μορίων δυνάμει της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου  Κείμενο που παρουσιάζει ενδιαφέρον για τον ΕΟΧ

9.11.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 299/32
            
         ΚΑΝΟΝΙΣΜΌΣ (ΕΕ) αριθ. 1123/2013 ΤΗΣ ΕΠΙΤΡΟΠΉΣ
   της 8ης Νοεμβρίου 2013
   σχετικά με τον προσδιορισμό διεθνών δικαιωμάτων πιστωτικών μορίων δυνάμει της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (1), και ιδίως το άρθρο 11α παράγραφος 8,
   Εκτιμώντας τα ακόλουθα:
   
               (1)
            
            
               Το πρωτόκολλο της σύμβασης-πλαισίου των Ηνωμένων Εθνών για την κλιματική αλλαγή (πρωτόκολλο του Κιότο) καθιερώνει δύο μηχανισμούς για τη δημιουργία διεθνών πιστωτικών μορίων τα οποία δύνανται να χρησιμοποιούν τα μέρη για την αντιστάθμιση των εκπομπών τους. Ο μηχανισμός της κοινής εφαρμογής (JI) προβλέπει τη δημιουργία μονάδων μείωσης των εκπομπών (ERU) ενώ ο μηχανισμός καθαρής ανάπτυξης (CDM) προβλέπει τη δημιουργία πιστοποιημένων μειώσεων των εκπομπών (CER).
            
         
               (2)
            
            
               Τα εθνικά σχέδια κατανομής των κρατών μελών, τα οποία έχουν καταρτιστεί δυνάμει του άρθρου 9 της οδηγίας 2003/87/ΕΚ, προβλέπουν για τους φορείς εκμετάλλευσης τη δυνατότητα χρησιμοποίησης ορισμένων ποσοτήτων CER και ERU με σκοπό την εκπλήρωση των υποχρεώσεων παράδοσης (επιστροφής) δικαιωμάτων, όπως αναφέρεται στο άρθρο 12 της οδηγίας 2003/87/ΕΚ για την περίοδο 2008-2012.
            
         
               (3)
            
            
               Το άρθρο 11α της οδηγίας 2003/87/ΕΚ προβλέπει τη διατήρηση της δυνατότητας χρησιμοποίησης πιστωτικών μορίων CER και ERU που έχουν εκχωρηθεί δυνάμει του πρωτοκόλλου του Κιότο στο σύστημα εμπορίας εκπομπών που έχει συσταθεί με την οδηγία 2003/87/ΕΚ, κατά την περίοδο 2013-2020, και περιλαμβάνει διατάξεις σχετικά με τα επιτρεπόμενα επίπεδα ανά κατηγορία φορέων εκμετάλλευσης και φορέων εκμετάλλευσης αεροσκαφών, ώστε να πληρούν τις υποχρεώσεις παράδοσης (επιστροφής) δικαιωμάτων τις οποίες υπέχουν δυνάμει του άρθρου 12 της οδηγίας 2003/87/ΕΚ. Το άρθρο 11α παράγραφος 8 καθορίζει ορισμένα ελάχιστα δικαιώματα, εκφρασμένα ως ποσοστό, για τη χρήση διεθνών πιστωτικών μορίων από τους φορείς εκμετάλλευσης και τους φορείς εκμετάλλευσης αεροσκαφών κατά την περίοδο 2008-2020 και προβλέπει μέτρα για τον ακριβή καθορισμό των ποσοστιαίων ορίων.
            
         
               (4)
            
            
               Η οδηγία 2003/87/ΕΚ προέβλεπε τη σύνδεση των βασιζόμενων σε έργα μηχανισμών του Κιότο με το σύστημα εμπορίας εκπομπών προκειμένου να βελτιωθεί η αποδοτικότητα, από πλευράς κόστους, της επίτευξης μειώσεων των παγκόσμιων εκπομπών αερίων θερμοκηπίου. Λαμβανομένου υπόψη του αριθμού των δικαιωμάτων με ισχύ για την περίοδο 2013-2020, τα οποία έχουν εκχωρηθεί σύμφωνα με το άρθρο 13 παράγραφος 2 δεύτερο εδάφιο της οδηγίας 2003/87/ΕΚ, τα δικαιώματα χρήσης διεθνών πιστωτικών μορίων θα πρέπει να καθοριστούν στα ελάχιστα επίπεδα που προβλέπονται στο άρθρο 11α παράγραφος 8 πρώτο και τρίτο εδάφιο. Κατά συνέπεια, θα τηρηθεί το γενικό όριο για τη χρήση διεθνών πιστωτικών μορίων, το οποίο προβλέπεται στο άρθρο 11α παράγραφος 8 πέμπτο εδάφιο της οδηγίας 2003/87/ΕΚ και δεν θα εφαρμοστεί το άρθρο 11α παράγραφος 8 δεύτερο εδάφιο και τέταρτο εδάφιο δεύτερη φράση της οδηγίας 2003/87/ΕΚ. Τυχόν υπολειπόμενο δικαίωμα για το 2012 από φορείς εκμετάλλευσης αεροσκαφών διατηρείται σύμφωνα με τα άρθρα 11α παράγραφοι 2, 3 και 4 της οδηγίας 2003/87/ΕΚ.
            
         
               (5)
            
            
               Οι φορείς εκμετάλλευσης σταθερών εγκαταστάσεων οι οποίοι λαμβάνουν πρόσθετα δικαιώματα κατόπιν σημαντικής επέκτασης παραγωγικής ικανότητας σύμφωνα με το άρθρο 20 της απόφασης 2011/278/ΕΕ της Επιτροπής, της 27ης Απριλίου 2011, σχετικά με τον καθορισμό ενωσιακών μεταβατικών κανόνων για την εναρμονισμένη δωρεάν κατανομή δικαιωμάτων εκπομπής κατ’ εφαρμογή του άρθρου 10α της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (2), θα πρέπει να δικαιούνται να αντιμετωπίζονται ως υφιστάμενοι φορείς εκμετάλλευσης ή ως νεοεισερχόμενοι.
            
         
               (6)
            
            
               Τα άρθρα 58 έως 61 του κανονισμού (ΕΕ) αριθ. 389/2013 της Επιτροπής, της 2ας Μαΐου 2013, για τη σύσταση ενωσιακού μητρώου δυνάμει της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου και των αποφάσεων αριθ. 280/2004/ΕΚ και αριθ. 406/2009/ΕΚ του Ευρωπαϊκού Κοινοβουλίου και του Συμβουλίου και για την κατάργηση των κανονισμών (ΕΕ) αριθ. 920/2010 και αριθ. 1193/2011 της Επιτροπής (3) προβλέπουν λεπτομερείς κανόνες για την πρακτική εφαρμογή των ορίων που καθορίζονται στον παρόντα κανονισμό όσον αφορά τα δικαιώματα χρήσης.
            
         
               (7)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κλιματική αλλαγή,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Κάθε φορέας εκμετάλλευσης σταθερής εγκατάστασης ο οποίος έχει λάβει δωρεάν κατανομή ή δικαίωμα χρήσης διεθνών πιστωτικών μορίων κατά την περίοδο 2008-2012 δικαιούται να χρησιμοποιεί διεθνή πιστωτικά μόρια κατά την περίοδο 2008 έως 2020 έως την ποσότητα που του επιτρεπόταν για την περίοδο 2008 έως 2012, ή σε ποσότητα που αντιστοιχεί στο ανώτατο όριο του 11 % της κατανομής του κατά την περίοδο 2008-2012, όποια είναι μεγαλύτερη.
   2.   Κάθε φορέας εκμετάλλευσης σταθερής εγκατάστασης ο οποίος δεν έχει λάβει δωρεάν κατανομή ούτε δικαίωμα χρήσης διεθνών πιστωτικών μορίων κατά την περίοδο 2008-2012 και, κατά παρέκκλιση από την παράγραφο 1, κάθε φορέας εκμετάλλευσης σταθερής εγκατάστασης κατά την έννοια των δύο πρώτων περιπτώσεων του άρθρου 3 στοιχείο η) της οδηγίας 2003/87/ΕΚ δικαιούται να χρησιμοποιεί διεθνή πιστωτικά μόρια κατά την περίοδο 2008 έως 2020 έως κατ’ ανώτατο όριο 4,5 % των εξακριβωμένων εκπομπών του κατά την περίοδο 2013-2020.
   3.   Κάθε φορέας εκμετάλλευσης σταθερής εγκατάστασης με σημαντική επέκταση της παραγωγικής ικανότητας σύμφωνα με το άρθρο 20 της απόφασης 2011/278/ΕΕ της Επιτροπής δικαιούται να χρησιμοποιεί διεθνή πιστωτικά μόρια κατά την περίοδο 2008-2020 έως το μέγιστο επιτρεπόμενο ποσό κατά την περίοδο 2008-2012, ή έως ποσό που αντιστοιχεί στο ανώτατο ποσοστό 11 % της κατανομής του την περίοδο 2008-2012, ή έως το ανώτατο ποσοστό 4,5 % των εξακριβωμένων εκπομπών του κατά την περίοδο 2013-2020, όποιο είναι το υψηλότερο.
   4.   Κάθε φορέας εκμετάλλευσης σταθερής εγκατάστασης ο οποίος έχει λάβει δωρεάν κατανομή για την περίοδο 2008-2012 και πραγματοποιεί δραστηριότητες που δεν περιλαμβάνονται στο παράρτημα I της οδηγίας 2003/87/ΕΚ όπως τροποποιήθηκε από τον κανονισμό (ΕΚ) αριθ. 219/2009 του Ευρωπαϊκού Κοινοβουλίου και του Συμβουλίου (4), αλλά περιλαμβάνονται στο παράρτημα I της οδηγίας 2003/87/ΕΚ όπως τροποποιήθηκε από την οδηγία 2009/29/ΕΚ του Ευρωπαϊκού Κοινοβουλίου και του Συμβουλίου (5) δικαιούται να χρησιμοποιεί διεθνή πιστωτικά μόρια την περίοδο 2008-2020 έως το επιτρεπόμενο ποσό από την περίοδο 2008-2020, ή έως ποσό που αντιστοιχεί στο ανώτατο ποσοστό 11 % της κατανομής του την περίοδο 2008-2012, ή έως το ανώτατο ποσοστό 4,5 % των εξακριβωμένων εκπομπών του κατά την περίοδο 2013-2020, όποιο είναι το υψηλότερο.
   5.   Κάθε φορέας εκμετάλλευσης αεροσκαφών δικαιούται να χρησιμοποιεί διεθνή πιστωτικά μόρια έως 1,5 %, κατ’ ανώτατο όριο, των εξακριβωμένων εκπομπών του κατά την περίοδο 2013-2020, με την επιφύλαξη τυχόν υπολειπόμενου δικαιώματος από το 2012.
   Άρθρο 2
   1.   Τα κράτη μέλη υπολογίζουν και δημοσιεύουν τα διεθνή πιστωτικά μόρια για κάθε φορέα εκμετάλλευσης και φορέα εκμετάλλευσης αεροσκαφών σύμφωνα με το άρθρο 1 παράγραφος 1 και τα κοινοποιούν στην Επιτροπή, σύμφωνα με το άρθρο 59 του κανονισμού (ΕΕ) αριθ. 389/2013, έναν μήνα μετά την ημερομηνία έναρξης ισχύος του παρόντος κανονισμού.
   2.   Για καθέναν από τους φορείς που αναφέρονται στο άρθρο 1 παράγραφος 2 και από τους φορείς εκμετάλλευσης αεροσκαφών που αναφέρονται στο άρθρο 1 παράγραφος 5 υπολογίζεται δικαίωμα διεθνούς πιστωτικού μορίου βάσει των εξακριβωμένων εκπομπών και αναπροσαρμόζεται ετησίως. Για τους φορείς που αναφέρονται στο άρθρο 1 παράγραφοι 3 και 4 θα υπολογιστεί ενημερωμένο δικαίωμα διεθνούς πιστωτικού μορίου σύμφωνα με το υψηλότερο δικαίωμα που υπολογίζεται στο άρθρο 1 παράγραφος 1 ή με το 4,5 % των εξακριβωμένων εκπομπών για την περίοδο 2013-2020. Αφού εγκριθούν οι εξακριβωμένες εκπομπές, τα κράτη μέλη κοινοποιούν στην Επιτροπή τις μεταβολές των δικαιωμάτων διεθνών πιστωτικών μορίων σύμφωνα με το άρθρο 59 του κανονισμού (ΕΕ) αριθ. 389/2013.
   Άρθρο 3
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Νοεμβρίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 275 της 25.10.2003, σ. 32.
   
      (2)  ΕΕ L 130 της 17.5.2011, σ. 1-45.
   
      (3)  ΕΕ L 122 της 3.5.2013, σ. 1.
   
      (4)  ΕΕ L 87 της 31.3.2009, σ. 109.
   
      (5)  ΕΕ L 140 της 5.6.2009, σ. 63.